text: Frá eldgosum til ístíðir í Suðuroy
text: #000000
text: Dagurin byrjaði við eini framløgu á skúlanum á Tvøroyri, har jarðfrøðiliga søga Føroya við serligum atliti til Suðuroynna varð lýst. Tiltakið kallaðist Frá eldgosum til ístíðir í Suðuroy og lýsti í stuttum, hvussu Føroyar eru bygdar upp av eldgosum til ein stóran basaltháslætta og niðurbrotnar ígjøgnum tíðina til tær 18 smáu oyggjarnar, vit kenna Føroyar sum í dag.
text: #000002
text: Aftaná fyrilesturin gekk leiðin við bussi í avbera føgrum veðri út at vitja fleiri áhugaverd støð, ið vístu jarðfrøðiligu søguna. Vit byrjaðu úti í Ásdali við Ulingatanga, har vit m.a. hugdu at teimum seinastu basaltfláunum í Beinissvørðsfylkinum (niðastu fláir), og hvussu Prestfjallsfylkið (kolalindin) og Malinstindsfylkið (miðfláir) liggja omaná. Vit stegðaðu á við vakra staðið “Kulagjógv”, har luttakararnir fingu innlit í, hvussu vatn og landslag kundi elva til eyðkendu stabbagrótsviftuna.
text: #000003
text: Við gamla tunnilsmunnan og útsýni suður á Bornskarð undir fjallinum Galvur fingu luttakararnir eina uppgávu, har øll skuldu hyggja at umskaringini í Botnskarði og seta saman forskotnu basaltfláirnar báðu megin gilið. Spurningurin var: hevði umskaringin elvt til, at økið vestanfyri gilið var forskotið 10 m uppeftir ella niðureftir? Tað tók eina løtu at finna svarið, og hetta svarið hevur havt stórar avleiðingar fyri kolavinnuna í Hvalba.
text: #000005
text: Aftaná ein matarsteðg vitjaðu vit í kolanáminum í Hvalba, har Jákup Jensen fyrst greiddi frá áhugaverdu kolanámssøguna í Suðuroy, sum byrjaði í 1600-talinum, og síðani leiddi okkum inn í kolanámið at uppliva námið og síggja strípukol og nýrakol og nógv áhugavert í námunum.
text: #000006
text: Ógvisligu hendingina, tá eldgosini fóru í gongd aftur, og frumskógurin varð lagdur í oyði, sóu vit í tjúkka reydliga grótinum í fossinum í Ánni í Lágamúla í Hvalba á veg niðan í móti tunnilsmunnanum til Sandvíkar.
text: #000007
text: Fyri at hyggja nærri at dømum um hvussu eldgosini hildu fram við Malinstindsfylkinum (miðfláir), fóru vit út á Norðbergseiðið. Her hugdu vit eftir basaltfláum, sum eru illa tærdar av salti, men sum týðiliga vísa tær tunnu fláirnar í Malinstindsfylkinum við gasspoknum, gasspípum og lavabørki. Poknurnar eru seinni fyltar út við ljósum mineralum sum t.d. ymisk sløg av soðsteinum.
text: #000008
text: Nú høvdu vit vitjað støð í Froðba, Tvøroyri, Ranghaga og Hvalba, sum lýstu, hvussu Føroyar vórðu bygdar av basaltiskum eldgosum, sum steðgaðu fyri umleið 55 milliónum árum síðani. Vit vóru nú komin til søguna um, hvussu tann stóri slættin bleiv til 18 smáar og brattar oyggjar. Seinasti steðgurin á útferðini var í Rangahaga, har vit hoyrdu um tær stóru veðurlagsbroytingarnar seinastu 2,6 milliónir árini og sóu tekin frá afturvendandi ístíðum, har ísurin brýndi niður lendið til djúpar dalar og brattar líðir. Vit sóu avrundaða ísbrýnda hellu við týðiligum ísskøvum, sum neyvt vístu, hvønn veg ísurin ferðaðist í seinastu ístíð.
text: #000009
text: Ísskøvur vísa, hvønn veg ísurin ferðaðist í seinastu ístíð í Ranghaga
text: #000010
text: Seinasta staðið á útferðini við heitinum “Frá eldgosi til ístíðir í Suðuroy” snúði seg um nútíðina og tær náttúrukreftir, sum eru virknar í landslagnum í løtuni. Føroyska landslagið í løtuni er merkt av tempereraðum veðurlagi nær við sjóvarmálan. So skjótt vit fara nakað niðan í hagan er kaldari, og veðurlagið er ikki tempererað longur. Hetta staðið í Ranghaga er einar 200 m yvir sjóvarmálan, og her kundu vit eygleiða, hvussu sandur og grús í lendinum eru merkt av, at vatnið í jørðini frystir og tiðnar so ofta í hesum kaldliga umhvørvinum. Steinar og grús løgdu seg í strípum og polygonum omaneftir lendinum við sandi í miðjuni. Slík frostsortering elvir til støðugar rørslur og óstabilitet, og hetta er ein av virknu tilgongdunum í føroyska landslagnum í løtuni.
text: #000011
text: Frostsortering elvir til polygonjørð og strípujørð
text: #000012
text: Jarðfrøðingar hittast í Føroyum um havbotnin í Evropa
  Setrið og Jarðfeingi halda skeið í Singapor
  Alment tiltak við NASA-astronauti og rúmdartøkni
  Landgrunsnevnd Sameindu Tjóða í Kongshøll
  Áhugaverdur fyrilestur í Kongshøll mikudagin 12. apríl kl. 14:00
  Nýggj vitan um grundvatn og týdningurin av hesum fyri jarðhitanýtslu
  Fyrsta brunnboraraskeiðið av á hesum sinni
text: #000013